Návrh na zrušenie úlohy

 z bodu B.1. Uznesenia vlády SR č. 378 z 2. 5. 2001, ktorým bolo schválené rozpracovanie a konkretizácia opatrení na realizáciu koncepčných zámerov a stanovených cieľov „Koncepcie agrárnej a potravinovej politiky v roku 2001 a v rokoch 2002-2005“ a „Zelených správ 2000“ – predložiť na rokovanie vlády SR „Návrh na výrobu a využitie obnoviteľných zložiek z poľnohospodárskych surovín pre pohonné látky (bioetanol, MERO)“ 

	Ministerstvo pôdohospodárstva SR pripravilo „Návrh na výrobu a využitie obnoviteľných zložiek z poľnohospodárskych surovín pre pohonné látky (bioetanol, MERO)“. 
V materiáli sú uvedené možnosti rezortu pri výrobe surovín a sú navrhované aj opatrenia, ktoré by bolo potrebné prijať pre realizovanie projektu.
	Materiál bol po prerokovaní vo vedení MP SR rozposlaný  na medzirezortné pripomienkové konanie. Zásadné pripomienky uplatnili Ministerstvo financií SR a Ministerstvo hospodárstva SR. Ministerstvo hospodárstva SR k svojmu stanovisku pripojilo aj stanovisko a.s. Slovnaft Bratislava.
	Zásadné pripomienky sa dotýkali najmä oblasti platných smerníc Európskej únie. Tieto neboli doposiaľ k tejto problematike prijaté, a to aj napriek tomu, že ich prijatie sa očakávalo v tomto roku.
	Ministerstvo hospodárstva SR odporúča, aby takýto materiál bol súčasťou aktualizovanej energetickej politiky Slovenskej republiky.
	Ministerstvo financií SR, obdobne ako MH SR, odporúča, aby sa takýto materiál v nadväznosti na rozhodnutie Európskeho parlamentu a Rady 646/2000 ES, ktorým boli nahradené predchádzajúce smernice Rady a ktorým sa plnenie úlohy o postupnom nahradzovaní fosílnych pohonných látok obnoviteľnými zdrojmi odsúva až do roku 2010, presunul na neskôr. 
	Vychádzajúc zo stanovísk uvedených ministerstiev odporúčame, aby úloha predložiť na rokovanie vlády „Návrh na výrobu a využitie obnoviteľných zložiek z poľnohospodárskych surovín pre pohonné látky – bioetanol, MERO“ bola zrušená.